戲答公益春思二首  其一
作者：黄庭堅
朝代：宋

paragraphs: 能狂直須狂，會意自不惡。
蚤知筋力衰，此事屬先覺。
公詩應鍾律，豈異趙人鐸。
我爲折腰吏，王役政敦薄。
文移亂似麻，期會急如雹。
賦斂及逋逃，十九被木索。
公思當此時，清興何由作。
前日東山歸，花如萎莎落。
徑欲共公狂，知命知此樂。
公家胡蜀葵，雖晚尚隠約。
晴明好天氣，蹔對亦愜適。
妝恨朱粉輕，舞憐衫袖窄。
衣襦相補紉，天吳亂鸂鶒。
草茅多奇士，蓬蓽有秀色。
西施逐人眼，稱心最爲得。
食魚誠可口，何苦必魴鯽。
清狂力能否，人生天地客。
不者尚能來，南窗理塵迹。
草玄續周書，揲策定漢歷。
有意許見臨，爲公酤一石。